HU Az Európai Unió Hivatalos Lapja L 139/28

A BIZOTTSÁG HATÁROZATA

(2007. május 25.)

a tiodikarbnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról

(az értesítés a C(2007) 2165. számú dokumentummal történt)

(EGT vonatkozású szöveg)

(2007/366/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének negyedik albekezdésére,

mivel:

(1) A 91/414/EGK irányelv 8. cikkének (2) bekezdése előírja, hogy a tagállamok az irányelvről szóló értesítést követő 12 éves időszakon belül engedélyezhetik az irányelv I. mellékletében nem szereplő olyan hatóanyagokat tartalmazó növényvédő szerek forgalomba hozatalát, melyek az irányelvről szóló értesítés időpontja után két évvel már forgalomban voltak, miközben ezen anyagokat munkaprogram keretében fokozatosan megvizsgálják.

(2) A 451/2000/EK (2) és a 703/2001/EK bizottsági rendelet (3) megállapítja a 91/414/EGK irányelv 8. cikkének (2) bekezdésében említett munkaprogram második szakaszának végrehajtására vonatkozó részletes szabályokat és létrehozza azon hatóanyagok jegyzékét, melyeket a 91/414/EGK irányelv I. mellékletébe történő lehetséges felvétel céljából meg kell vizsgálni. E jegyzék tartalmazza a tiodikarbot.

(3) A tiodikarb esetében az emberi egészségre és a környezetre gyakorolt hatások vizsgálata a 451/2000/EK és a 703/2001/EK rendeletek előírásaival összhangban történt, a bejelentő által javasolt felhasználási célok vonatkozásában. Az említett rendeletek kijelölik továbbá a referens tagállamokat, melyek feladata a vonatkozó értékelő jelentések és ajánlások benyújtása az Európai Élelmiszer-biztonsági Hatósághoz (EFSA) a 451/2000/EK rendelet 8. cikkének (1) bekezdésével összhangban. A tiodikarb esetében az Egyesült Királyság volt a referens tagállam és 2004. január 19-én minden lényeges információt benyújtott.

(4) A tagállamok és az EFSA szakértői értékelésnek vetették alá az értékelő jelentést, majd 2005. december 14-én benyújtották a Bizottsághoz a tiodikarb hatóanyagú növényvédő szerek kockázatértékeléséről szóló szakértői értékelésből levont EFSA-következtetés formájában (4). A tagállamok és a Bizottság az Élelmiszerlánc- és Állat-egészségügyi Állandó Bizottság keretében felülvizsgálták e jelentést, majd a Bizottság tiodikarbról szóló felülvizsgálati jelentésének formájában véglegesítették 2006. július 14-én.

(5) E hatóanyag értékelése során több aggály is felmerült. A rovarölőszerként való felhasználás kockázatértékelése akut táplálkozási kockázatra hívta fel a figyelmet, mely kisgyermekek esetében a rovarölőszerrel kezelt csemegeszőlő fogyasztására vezethető vissza, felnőttek esetében pedig a borfogyasztásra. Ezen kívül a tiodikarb puhatestűirtó szerként való felhasználásának kockázatértékelése súlyos adathiányt állapított meg – különösen a szerrel foglalkozó dolgozó expozícióját és a lehetséges talajvízszennyezést illetően – és emiatt a rendelkezésre álló információk alapján nem lehetett olyan megállapítást tenni, hogy a tiodikarb teljesítette a 91/414/EGK irányelv I. mellékletébe történő felvételhez szükséges feltételeket.

(6) A Bizottság felkérte a bejelentőt, tegye meg észrevételeit a szakértői értékelés eredményeire vonatkozóan, és jelezze szándékát, hogy továbbra is támogatni kívánja-e az anyagot. A bejelentő megtette észrevételeit, melyeket körültekintően megvizsgáltak. A bejelentő által felhozott érvek ellenére azonban nem sikerült elhárítani a fenti aggályokat és az EFSA szakértői ülések alkalmával benyújtott és értékelt információk alapján végzett vizsgálatok nem bizonyították, hogy a javasolt felhasználási körülmények között a tiodikarbot tartalmazó növényvédő szerek általában várhatóan megfelelnek a 91/414/EGK irányelv 5. cikke (1) bekezdésének a) és b) pontjában előírt követelményeknek.

(7) Ezért a tiodikarb nem vehető fel a 91/414/EGK irányelv I. mellékletébe.

(8) Intézkedéseket kell tenni annak biztosítására, hogy a tiodikarbot tartalmazó növényvédő szerek engedélyei meghatározott határidőn belül visszavonásra kerüljenek, hogy megújításukra ne kerüljön sor, valamint hogy ilyen termékekre ne adjanak ki új engedélyeket.

(9) A tiodikarbot tartalmazó növényvédő szerek ártalmatlanítására, tárolására, forgalomba hozatalára és meglévő készleteinek felhasználására a tagállam által biztosított türelmi időt tizenkét hónapra kell korlátozni annak érdekében, hogy a meglévő készleteket egy további termesztési időszakban felhasználhassák.

(10) Ez a határozat nem sérti a Bizottság azon jogát, hogy a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló, 1978. december 21-i 79/117/EGK tanácsi irányelv (5) keretében e hatóanyaggal kapcsolatban egy későbbi szakaszban esetleg intézkedéseket tegyen.

(11) E határozat nem sérti a kérelmezők azon jogát, hogy a 91/414/EGK irányelv 6. cikke (2) bekezdésének rendelkezései értelmében a tiodikarbnak az említett irányelv I. mellékletébe történő felvételére irányuló kérelmet nyújtsanak be.

(12) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tiodikarb nem kerül felvételre hatóanyagként a 91/414/EGK irányelv I. mellékletébe.

2. cikk

A tagállamok biztosítják, hogy:

a) a tiodikarbot tartalmazó növényvédő szerek engedélyét 2007. november 25-ig visszavonják;

b) a tiodikarbot tartalmazó növényvédő szereket e határozat kihirdetését követően nem engedélyezik, illetve engedélyüket nem újítják meg.

3. cikk

A tagállamok által a 91/414/EGK irányelv 4. cikke (6) bekezdése rendelkezéseinek értelmében biztosított türelmi idő a lehető legrövidebb legyen és legkésőbb 2008. november 25-én járjon le.

4. cikk

Ennek a határozatnak a tagállamok a címzettjei.

Kelt Brüsszelben, 2007. május 25-én. a Bizottság részéről Markos KYPRIANOU a Bizottság tagja

(1) HL L 230., 1991.8.19., 1. o. A legutóbb a 2007/25/EK bizottsági irányelvvel (HL L 106., 2007.4.24., 34. o.) módosított irányelv.

(2) HL L 55., 2000.2.29., 25. o. A legutóbb az 1044/2003/EK rendelettel (HL L 151., 2003.6.19., 32. o.) módosított rendelet.

(3) HL L 98., 2001.4.7., 6. o.

(4) EFSA Scientific Report (2005) 55, 1-76, Conclusion regarding the peer review of peticide risk assessment of Thiodicarb.

(5) HL L 33., 1979.2.8., 36. o. A legutóbb a 850/2004/EK európai parlamenti és tanácsi rendelettel (HL L 158., 2004.4.30., 7. o.) módosított irányelv.